12.4.2022
FI
Euroopan unionin virallinen lehti
L 114/51
(15)
Komissio totesi 1 päivänä huhtikuuta 2022, ettei FATA ollut ilmoittanut aikomuksestaan käyttää asetuksessa (EY) N:o 2111/2005 säädettyä puolustautumisoikeuttaan, kuten FATAlle 21 päivänä maaliskuuta 2022 toimitetussa komission kirjeessä pyydettiin.
(16)
EU:n lentoturvallisuuskomitea kokoontui 5 päivänä huhtikuuta 2022 keskustelemaan FATAlta lentotoimintaluvan saaneiden lentoliikenteen harjoittajien turvallisuustasosta sekä FATAn valmiudesta noudattaa kansainvälisen ilmailun turvallisuusstandardeja.
EU:n lentoturvallisuuskomitea pani merkille johdanto-osan 6 ja 7 kappaleessa tarkoitetut Chicagon yleissopimuksen rikkomiset sekä johdanto-osan 10 kappaleessa tarkoitettujen sovellettavien kansainvälisen siviili-ilmailun turvallisuusstandardien rikkomisen.
Se pani myös merkille haluttomuuden käsitellä yhdessä komission ja EU:n jäsenvaltioiden kanssa kysymystä FATAn ja siltä lentotoimintaluvan saaneiden lentoliikenteen harjoittajien valmiudesta varmistaa lentoliikenteen harjoittajien kaluston jatkuva lentokelpoisuus ja operatiivinen turvallisuus, johdanto-osan 4 ja 5 kappaleessa tarkoitetut ilma-alukset mukaan luettuina.
(17)
Lisäksi tarkasteltiin asetuksen (EU) N:o 833/2014 muuttamisesta annetusta neuvoston asetuksesta (EU) 2022/328 (5) johtuvien rajoittavien toimenpiteiden vaikutuksia ja erityisesti lyhyen aikavälin operatiivista vaikutusta sikäli, että pääsy navigointitietokantojen päivityksiin ja maan läheisyydestä varoittavien järjestelmien tietokantoihin on hyvin rajoitettu, mikä haittaa suuresti turvallista suunnistamista FATAlta lentotoimintaluvan saaneiden lentoliikenteen harjoittajien käyttämillä ilma-aluksilla.
(18)
Se, että FATAlta lentotoimintaluvan saaneille lentoliikenteen harjoittajille annettava tekninen tuki on sovellettavien rajoittavien toimenpiteiden seurauksena vähentynyt, pantiin merkille.
Tämä teknisen tuen puute sekä valvontatoimien lisääntyminen, kun Venäjän rekisteriin on lisätty merkittävä määrä uusia ilma-aluksia, lisäävät FATAn työmäärää ja tarvetta asiantuntemukseen, eikä näihin todennäköisesti pystytä välittömästi vastaamaan, kun otetaan toisaalta huomioon sopimuksen 83 a artiklan ehdot, joiden mukaisesti toiminta on tähän asti hoidettu Venäjällä, ja toisaalta sovellettavien rajoittavien toimenpiteiden seuraukset.
(19)
Ottaen huomioon edellä mainitut rikkomukset ja haluttomuus tehdä yhteistyötä komission ja EU:n jäsenvaltioiden kanssa komission 21 päivänä maaliskuuta 2022 päivätyssä kirjeessä esiin tuomien erityisten seikkojen ja huolenaiheiden suhteen komissio ja EU:n lentoturvallisuuskomitea totesivat asetuksen (EY) N:o 2111/2005 liitteessä vahvistettujen yhteisten perusteiden ja niistä erityisesti kolmannen perusteen mukaisesti, ettei ole näyttöä siitä, että FATA pystyisi hoitamaan Chicagon yleissopimuksen ja sen liitteissä olevien standardien mukaiset tehtävänsä niiden FATAlta lentotoimintaluvan saaneiden lentoliikenteen harjoittajien osalta, jotka käyttävät johdanto-osan 4 ja 5 kappaleessa tarkoitettuja ilma-aluksia.
(20)
Asetuksen (EY) N:o 2111/2005 liitteessä vahvistettujen yhteisten perusteiden ja niistä erityisesti ensimmäisen perusteen mukaisesti FATAlta lentotoimintaluvan saaneet lentoliikenteen harjoittajat, jotka ovat käyttäneet yhtä tai useampaa johdanto-osan 4 ja 5 kappaleessa tarkoitettua ilma-alusta, ovat näin tehdessään osoittaneet vakavia turvallisuuspuutteita sallimalla lentotoiminnan, joka rikkoo kaupalliseen ilmakuljetukseen sovellettavia asiaankuuluvia kansainvälisiä turvallisuusstandardeja.
(21)
Komissio katsoo asetuksen (EY) N:o 2111/2005 liitteessä vahvistettujen yhteisten perusteiden mukaisesti, että asetuksen (EY) N:o 474/2006 liitteessä A olevaa luetteloa lentoliikenteen harjoittajista, jotka on asetettu unionissa toimintakieltoon, olisi muutettava lisäämällä siihen kaikki Venäjällä lentotoimintaluvan saaneet lentoliikenteen harjoittajat, jotka käyttävät johdanto-osan 4 ja 5 kappaleessa tarkoitettuja ilma-aluksia.
(22)
Jäsenvaltioiden olisi jatkossakin tarkastettava, että FATAlta lentotoimintaluvan saaneet lentoliikenteen harjoittajat tosiasiallisesti noudattavat asianmukaisia kansainvälisiä turvallisuusstandardeja, ja siksi näihin lentoliikenteen harjoittajiin olisi komission asetuksen (EU) N:o 965/2012 (6) nojalla kohdennettava ensisijaisia asematasotar­ kastuksia.
(5) Neuvoston asetus (EU) 2022/328, annettu 25 päivänä helmikuuta 2022, rajoittavista toimenpiteistä Ukrainan tilannetta epävakauttavien Venäjän toimien johdosta annetun asetuksen (EU) N:o 833/2014 muuttamisesta (EUVL L 49, 25.2.2022, s. 1).
(6) Komission asetus (EU) N:o 965/2012, annettu 5 päivänä lokakuuta 2012, lentotoimintaan liittyvistä teknisistä vaatimuksista ja hallinnollisista menettelyistä Euroopan parlamentin ja neuvoston asetuksen (EY) N:o 216/2008 mukaisesti (EUVL L 296, 25.10.2012, s. 1).